Maclura
Maclura, slægt med 12 arter af træer i morbærfamilien, udbredt i tropiske og subtropiske egne. Hanblomsterne er små og sidder i klaser, hunblomsterne i hovedformede stande, der udvikler sig til en spiselig frugtstandssamfrugt med mange små nøddeagtige frugter indesluttet i frugtkødet.
En art, Maclura pomifera, er oprindelig vildtvoksende i det sydvestlige USA, men pga. de tornede grene er det meget benyttet som levende hegn andre steder, bl.a. i Australien. Tidligere anvendte indianerne det hårde ved til buer og krigskøller, senere er det pga. stor modstandsdygtighed anvendt til bl.a. jernbanesveller og hegnspæle.